Diari Oficial de la Generalitat Valenciana


Sumari del DOGV 9506, del 05-01-2023 (2022/13122)

RESOLUCIÓ de 27 de desembre de 2022, del director de l'Agència Valenciana de Foment i Garantia Agrària (AVFGA), per la qual s'articula l'aplicació a la Comunitat Valenciana de les ajudes per a les inversions previstes en la Intervenció Sectorial Vitivinícola 2024-2027, regulades en el Reial decret 905/2022, de 25 d'octubre.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9506

Data del DOGV
:   05-01-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/13709


Data del document
:   27-12-2022

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 27 de desembre de 2022, del director de l'Agència Valenciana de Foment i Garantia Agrària (AVFGA), per la qual s'articula l'aplicació a la Comunitat Valenciana de les ajudes per a les inversions previstes en la Intervenció Sectorial Vitivinícola 2024-2027, regulades en el Reial decret 905/2022, de 25 d'octubre. [2022/13466]  
Vist que el Reial decret 905/2022, de 25 d'octubre, pel qual es regula la Intervenció Sectorial Vitivinícola en el marc del Pla estratègic de la política agrària comuna (BOE 257, 26/10/22), estableix la normativa bàsica aplicable, entre altres, a la intervenció d'inversions de la lntervenció Sectorial Vitivinícola 2024-2027.  
Atés que l'article 24 de l'esmentat reial decret estableix que les sol·licituds corresponents a la primera convocatòria han de presentar-se des de l'entrada en vigor d'aquest.  
I en virtut de les facultats que em confereix l'article 13.1.h del Decret 123/2006, de 8 de setembre, del Consell, pel qual aprova l'Estatut de l'Agència Valenciana de Foment i Garantia Agrària (DOGV 5344, 12.09.2006), en la redacció que en fa l'article 7.5 del Decret 176/2020, de 30 d'octubre, del Consell, i el Decret 124/2006, de 8 de setembre, del Consell, pel qual es designa l'organisme pagador de les despeses corresponents a la política agrícola comuna a la Comunitat Valenciana i se n'estableixen l'organització i el funcionament (DOGV 5344, 12.09.2006), ambdós en la seua redacció vigent, resolc:  
  
Primer. Objecte de les ajudes  
L'objecte de les ajudes és millorar el rendiment global de les empreses del sector vitivinícola i la seua adaptació a les demandes del mercat, així com augmentar la seua competitivitat.  
  
Segon. Termini i forma de presentació de les sol·licituds  
1. De conformitat amb el que es preveu en l'article 24 del Reial decret 905/2022, de 25 d'octubre, seran admeses les sol·licituds presentades des de l'entrada en vigor d'aquest, sent aquesta data el 27 d'octubre de 2022, fins a l'1 d'abril de 2023.  
2. Per a la resta de convocatòries, les sol·licituds d'ajuda hauran de presentar-se abans de l'1 de febrer de cada any.  
3. Les sol·licituds concurrents a la convocatòria, el termini de presentació de sol·licituds de la qual finalitza l'1 d'abril de 2023, que tinguen un pressupost d'inversió sol·licitada inferior a 100.000 euros seran admissibles si només afecten pressupostàriament l'exercici financer 2024, de manera que les accions previstes hauran de ser executades, pagades i justificades abans de l'1 de març de 2024. Aquestes sol·licituds es consideren subvencionables dins de la Intervenció Sectorial Vitivinícola en virtut de l'excepció prevista en els articles 20.3 i 81.2 del Reial decret 905/2022, atés que a la Comunitat Valenciana no hi ha, ni està prevista, convocatòria d'ajudes en el marc de les intervencions a través del Fons Europeu de Desenvolupament Rural (FEADER) per a aquest exercici financer.  
4. Els qui sol·liciten i perceben ajudes de la Intervenció Sectorial Vitivinícola es relacionaran amb la conselleria competent en matèria d'agricultura exclusivament per mitjans electrònics, ja siguen persones físiques o jurídiques o ens sense personalitat, d'acord amb els articles 3.2 del Reial decret 905/2022, de 25 d'octubre, i 14 de la Llei 39/2015, d'1 d'octubre, del procediment administratiu comú.  
5. Les sol·licituds d'ajuda es presentaran telemàticament a través de la seu electrònica de la Generalitat en l'adreça d'internet sede.gva.es, utilitzant els corresponents models normalitzats disponibles en aquesta.  
  
6. Per a accedir de manera telemàtica al procediment, la persona sol·licitant haurà de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), ambdós emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol sistema de signatura electrònica admés per la seu electrònica de la Generalitat sede.gva.es/es/seu\_certificats.  
7. Quan es vulga tramitar un procediment en representació d'altres persones físiques o jurídiques, es podrà atorgar aquesta representació a través del Registre de Representants de l'ACCV https://www.accv.es/servicios/registro-de-representantes. L'accés a aquest registre per part dels representats pot realitzar-se utilitzant un certificat qualificat de ciutadà (si és persona física) o de representant d'entitat (si és persona jurídica).  
8. Les sol·licituds presentades han de signar-se amb el certificat digital de la persona física o jurídica que presenta la sol·licitud o, si escau, amb el certificat digital del seu representant. Així mateix, seran signats electrònicament per les persones que siguen competents per a això aquells documents que s'hi adjunten i la signatura dels quals siga obligatòria.  
9. Les esmenes o les aportacions documentals posteriors a la presentació de la sol·licitud es realitzaran telemàticament en la seu electrònica de la Generalitat a través de l'adreça d'internet sede.gva.es.  
  
10. En el cas que alguna de les persones sol·licitants presente la seua sol·licitud presencialment, se la requerirà perquè l'esmene a través de la presentació electrònica, en els termes descrits en l'article 68.4 de la Llei 39/2015, d'1 d'octubre. A aquest efecte, es considerarà com a data de presentació de la sol·licitud aquella en la qual haja sigut realitzada l'esmena.  
11. No seran admeses a tràmit les sol·licituds que es presenten fora del termini establit en la convocatòria, de les quals es resoldrà la inadmissió, que haurà de ser notificada als interessats en els termes previstos en els articles 40 i següents de la Llei 39/2015, d'1 d'octubre, del procediment administratiu comú de les administracions públiques.  
  
  
Tercer. Documentació a presentar amb la sol·licitud  
1. La sol·licitud d'ajuda haurà d'anar acompanyada de la documentació següent:  
a) En tots els casos:  
- Annex A0 degudament emplenat.  
- Acreditació de la representació legal de l'entitat sol·licitant, si escau.  
- Certificat de grandària empresarial emés per una cambra de comerç territorial.  
- Declaració de subvencions sol·licitades o concedides per organismes públics o privats per al mateix projecte.  
- Model de domiciliació bancària, en cas que no estiga d'alta el compte bancari en l'organisme pagador (AVFGA).  
- Acreditació de la titularitat de l'immoble vinculat a les inversions.  
  
- Tres ofertes de diferents proveïdors de tots i cadascun dels béns i costos d'inversió, independentment de la quantia dels seus imports.  
  
- Objectius de les inversions (annex A1).  
- Memòria de les inversions, seguint el model indicat en l'annex A2.  
- Informació econòmica, financera i social (annex A3).  
- Informació tècnica + Dossier tècnic (annex A4).  
- Informació comercial (annex A5).  
- Document «Activitat comercial», seguint el model indicat en l'annex A5.  
- Relació de pressupostos de les inversions previstes (annex A6).  
- Característiques i calendari de les inversions (annex A7).  
- Autobaremació (annex A8).  
b) En el cas de cellers en funcionament, a més:  
- Model de declaració censal d'alta en l'IAE o còpia de l'últim rebut de pagament d'aquest impost.  
- Declaracions de producció obligatòries de les tres últimes campanyes (annex IV).  
- Llicència ambiental o llicència d'obertura.  
c) En el cas de noves empreses, a més:  
- Estudi de viabilitat de l'empresa.  
d) Cooperatives, SAT i societats mercantils, a més:  
- Còpia de les escriptures públiques de constitució i d'actes més rellevants en vigor, amb les seues inscripcions en el registre públic corresponent.  
- Certificat acreditatiu de la composició de l'òrgan de govern de l'entitat i de l'acord en aquest òrgan de la sol·licitud d'aquesta ajuda.  
  
e) Persones físiques, a més:  
- Còpia de l'alta en el règim especial de treballadors autònoms.  
f) Comunitats de béns, a més:  
- Còpia del document de constitució de la comunitat de béns.  
- Certificat acreditatiu de la composició de l'òrgan de govern de la comunitat i de l'acord en aquest òrgan de la sol·licitud d'aquesta ajuda.  
  
g) Associacions de dos o més productors amb personalitat jurídica, a més:  
- Còpia del document de constitució de l'associació.  
- Certificat acreditatiu del percentatge de participació en la inversió de cadascun dels productors.  
h) Si el sol·licitant disposa de certificació ambiental, a més:  
- Còpia del certificat EMAS i/o ISO 14.001.  
- Còpia del certificat Wineries for Climate Protection.  
i) Si se sol·liciten ajudes per a l'adquisició de barriques, tonells i/o tines de fusta, a més:  
- Còpia de l'inventari amb el nombre d'elements i la seua capacitat total en la data de presentació de la sol·licitud.  
j) Si se sol·liciten ajudes per a inversions que incloguen obra civil, a més:  
- Projecte tècnic en format digital i en suport paper.  
- Llicència d'obres o, si de cas hi manca, la seua sol·licitud.  
- Declaracions responsables del tècnic projectista i del director d'obra.  
k) Si se sol·liciten ajudes per a l'adquisició d'edificacions, a més:  
- Certificat d'un taxador independent en què s'acredite que el preu de compra no excedeix del valor de mercat, amb desglossament del valor del sòl a preu del mercat.  
l) Si les inversions estan orientades a l'increment de l'eficiència energètica, a més:  
- Certificat emés per un expert independent que incloga els conceptes d'inversió de la sol·licitud d'ajuda relacionats amb l'eficiència energètica i que demostre que se supera el 30% de l'import de la inversió en el moment de la sol·licitud.  
- En el cas de millora d'instal·lacions existents, haurà d'acreditar-se en el certificat anterior un estalvi energètic mínim del 15%.  
m) Si les inversions inclouen sistemes que generen energia, a més:  
  
- Certificat o estudi emés per un expert independent que acredite que la quantitat d'energia anual generada no supera la quantitat d'energia consumida anualment en les instal·lacions objecte de la inversió.  
  
n) Si el sol·licitant no és titular d'un celler i les seues inversions estan destinades a la transformació de la totalitat de la producció de raïm propi, a més:  
- Acreditar la titularitat d'una vinya.  
o) Si les inversions estan destinades a la implantació de la indústria connectada, a més:  
- Còpia de l'informe de l'anàlisi de la maduresa digital de l'empresa a través de l'Eina d'Autodiagnòstic Digital Avançada I (EADA).  
  
p) Si el sol·licitant opta a la valoració dels criteris de prioritat 1.5 i/o 1.6 que figuren en l'annex d'aquesta disposició, a més:  
- Còpia de les normes de verema aprovades per acord de l'assemblea, junta rectora o òrgans de govern de l'empresa corresponents als tres anys anteriors a la data de la sol·licitud d'ajuda. S'hi adjuntaran còpies dels tres assentaments en el llibre d'actes.  
- Còpia dels contractes-tipus plurianuals de raïm i vi vigents en la data de registre de la sol·licitud d'ajuda.  
q) Si se sol·liciten ajudes per als costos d'assessorament tècnic de les inversions, a més:  
- Informe tècnic elaborat per un tècnic competent i visat pel col·legi professional corresponent.  
- Declaració responsable de l'assessor tècnic.  
r) Si el sol·licitant s'oposa que l'òrgan gestor obtinga directament informació tributària i de la Seguretat Social, a més:  
- Acreditació d'estar al corrent de les obligacions tributàries, estatals i autonòmiques, i amb la Seguretat Social.  
s) Si el sol·licitant s'oposa que l'òrgan gestor obtinga directament informació sobre la identitat de les persones jurídiques sol·licitants o del representant legal, a més:  
- Acreditació de la identitat de la persona jurídica sol·licitant.  
- Acreditació de la identitat del representant legal, si aquest és una persona jurídica.  
t) Qualsevol document que l'òrgan gestor considere necessari per a la correcta aplicació d'aquestes ajudes.  
2. Els impresos normalitzats de la sol·licitud d'ajudes a les inversions (annex A0) i de la documentació que l'ha d'acompanyar (declaració d'ajudes sol·licitades o concedides, model de domiciliació bancària, declaració de tècnic projectista/director d'obres/assessor tècnic i annexos A1, A2, A3, A4, A5, A6, A7 i A8), així com els corresponents a l'acceptació de l'ajuda (annex A9) i al procediment de pagament de les ajudes a les inversions (annexos B0, B1, B2 i B3) estaran disponibles en l'adreça electrònica seu.gva.es/es/proc17056  
3. L'acreditació de la documentació indicada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
4. Quan l'òrgan gestor consulte o obtinga dades o documents en l'àmbit dels fins de la convocatòria que estiguen en el seu poder o que hagen sigut elaborades per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada vol oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre; en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
  
Quart. Declaracions responsables  
1. Les persones sol·licitants han de subscriure les declaracions responsables següents, segons corresponga:  
a) El representant legal de l'entitat sol·licitant està facultat com a signant d'aquest document.  
b) L'empresa produeix o comercialitza productes de l'annex VII part II del Reglament (UE) núm. 1308/2013, o que, a conseqüència de l'execució de l'operació d'inversió objecte d'aquesta sol·licitud d'ajuda, començarà aquesta producció o comercialització.  
c) L'empresa sol·licitant està inscrita en el Registre d'Establiments Agroalimentaris, en el cas que estiga activa.  
d) L'empresa sol·licitant està d'alta en el Registre Integrat Industrial, en el cas que estiga activa.  
e) L'empresa sol·licitant està inscrita en el Registre General Sanitari d'Aliments, en el cas que estiga activa.  
f) L'empresa sol·licitant està inscrita en el Registre d'Embotelladors, en el cas que estiga activa.  
g) L'empresa sol·licitant ha embotellat més del 51% del vi que ha elaborat en la campanya vitícola immediatament anterior a la data de registre de la sol·licitud d'ajuda.  
h) L'empresa sol·licitant és una operadora acollida a una denominació d'origen protegida o a una indicació geogràfica protegida, o a vi sense indicació geogràfica amb indicació d'anyada i varietat.  
i) Les inversions s'orienten en tot o en part als productes acollits als règims de qualitat següents: denominació d'origen protegida, indicació geogràfica protegida o vi sense indicació geogràfica amb indicació d'anyada o varietat.  
j) L'empresa sol·licitant és una operadora de productes vitivinícoles ecològics.  
k) Les inversions s'orienten en tot o en part a l'obtenció de productes ecològics.  
l) L'empresa sol·licitant no es troba en situació de crisi segons es defineix en les Directrius sobre ajudes estatals de salvament i de reestructuració d'empreses no financeres en crisis (Comunicació 2014/C 249/01, de la Comissió Europea).  
m) L'empresa sol·licitant no ha sol·licitat la declaració de concurs voluntari ni ha sigut declarada insolvent en qualsevol procediment, ni es troba declarada en concurs ni està subjecta a intervenció judicial ni ha sigut inhabilitada d'acord amb la Llei 22/2003.  
n) He informat les persones de les quals aporte dades o documentació en aquest procediment de:  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
Així mateix, declaració que en el cas que les consultes esmentades en l'apartat b requerisquen per llei l'autorització de la persona les dades de la qual es consultaran, disposa d'aquesta autorització, que estarà disponible a requeriment de l'Administració en qualsevol moment.  
  
Cinqué. Ordenació i instrucció del procediment  
1. Les condicions de concessió de les subvencions estan regulades en els articles 18 a 23, ambdós inclosos, del Reial decret 905/2022, de 25 d'octubre.  
2. La tramitació i instrucció del procediment correspon a la direcció general competent en matèria d'indústries agroalimentàries de la Conselleria d'Agricultura, Desenvolupament Rural, Emergència Climàtica i Transició Ecològica.  
3. Aquest òrgan gestor realitzarà una selecció i priorització de les operacions sol·licitades d'acord amb els criteris de prioritat recollits en l'annex d'aquesta resolució. Una vegada remeses al Ministeri d'Agricultura, Pesca i Alimentació les necessitats de finançament, s'acordarà en la Conferència Sectorial d'Agricultura i Desenvolupament Rural l'assignació de fons per a la Comunitat Valenciana.  
  
Sisé. Resolució  
1. De conformitat amb el que es preveu en els articles 23.8 i 27 del Reial decret 905/2022, la Direcció General de Política Agrària Comuna dictarà les resolucions corresponents i les notificarà a les persones sol·licitants. Aquestes resolucions es dictaran per delegació conforme a l'Acord de 13 de setembre de 2011, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua.  
2. El termini màxim per a la resolució i notificació del procediment serà de sis mesos comptats a partir de l'endemà de la Conferència Sectorial d'assignació de fons.  
3. Transcorregut el termini de sis mesos sense que s'haja notificat als interessats cap resolució, aquests podran entendre desestimada la seua sol·licitud d'acord amb el que es disposa en l'article 25.5 de la Llei 38/2003, de 17 de novembre.  
4. Les resolucions es notificaran de manera telemàtica a través de la seu electrònica de la Generalitat sede.gva.es. i en les aprovatòries s'indicarà almenys l'import de les inversions considerades subvencionables, l'ajuda concedida i el calendari d'execució aprovat, així com, si escau, les condicions particulars a complir pel beneficiari.  
  
5. La resolució que es dicte posarà fi a la via administrativa i contra aquesta es podrà interposar un recurs potestatiu de reposició davant el director o directora de l'Agència de Foment i Garantia Agrària, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos comptats des de l'endemà de la seua notificació, de conformitat amb el que s'estableix en els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
6. En el cas de resolució aprovatòria, en el termini d'un mes següent a la notificació de la resolució de concessió, el beneficiari haurà d'aportar:  
a) Una acceptació expressa dels termes de la concessió de la subvenció.  
b) Un document acreditatiu del depòsit d'una garantia de bona execució per un import del 15% de l'import del finançament comunitari, amb la finalitat d'assegurar que el beneficiari execute les accions que formen part de l'operació.  
  
Seté. Modificacions de les operacions  
1. Les modificacions de les operacions aprovades s'hauran d'ajustar al que es preveu en l'article 28 del Reial decret 905/2022, de 25 d'octubre.  
2. Totes les modificacions es comunicaran a la Direcció General de Política Agrària Comuna, la qual serà competent per a concedir les autoritzacions prèvies.  
3. No es permetran més de dues sol·licituds de modificació per operació i anualitat, excepte causes de força major o circumstàncies excepcionals.  
  
Huité. Pagament de l'ajuda  
1. D'acord amb el calendari d'execució aprovat en la resolució de concessió, el beneficiari haurà de presentar la sol·licitud de pagament de l'ajuda davant la Direcció General de Política Agrària Comuna, que haurà d'emetre la corresponent resolució de pagament una vegada s'hagen realitzat els controls administratius i sobre el terreny.  
2. Les inversions hauran de ser justificades i pagades com a màxim en dos exercicis financers, segons el calendari d'execució aprovat.  
3. La justificació per part del beneficiari haurà de realitzar-se abans de l'1 de març de cada exercici financer.  
4. Es podrà concedir una pròrroga per a aquesta justificació sempre que siga sol·licitada abans de la data anteriorment indicada i sense que aquesta pròrroga puga excedir del 30 d'abril del mateix any.  
5. El pagament d'ajuda s'efectuarà mitjançant transferència bancària.  
  
Nové. Protecció de dades de caràcter personal  
1. La gestió de les ajudes comporta el tractament de dades de caràcter personal, i s'han de complir les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal, cal informar del següent:  
a) Nom del tractament: ajudes en matèria agrícola, agroalimentària i desenvolupament rural de l'Agència Valenciana de Foment i Garantia Agrària.  
b) Identitat del responsable del tractament: persona titular de la Direcció de l'Agència Valenciana de Foment i Garantia Agrària.  
c) Finalitat: gestionar ajudes en matèria agroalimentària de l'Agència Valenciana de Foment i Garantia Agrària, incloses les relatives a la política agrícola comuna finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER).  
d) Exercici de drets: les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'internet: sede.gva.es.  
e) Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant la Delegació de Protecció de Dades de manera presencial o telemàtica, de conformitat amb el que es preveu en l'adreça d'internet següent: sede.gva.es. sense perjudici de la possibilitat de reclamar davant l'Agència Espanyola de Protecció de Dades.  
f) Pot obtindre informació més detallada en l'enllaç següent: https://www.agroambient.gva.es/es/registre-de-tractaments.  
3. De conformitat amb l'article 113 del Reglament (UE) núm. 1306/2013, les dades de les persones beneficiàries seran publicades de conformitat amb l'article 111 d'aquest reglament i podran ser tractades per organismes d'auditoria i investigació de la Unió Europea i nacionals per salvaguardar els interessos financers de la Unió.  
4. Quan la persona sol·licitant o el seu representant legal aporten dades de caràcter personal de terceres persones en el procediment administratiu, tindrà l'obligació d'informar-los dels punts següents:  
  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat. Si aquestes consultes requereixen autorització per llei per part de les persones les dades de les quals s'han de consultar, la persona sol·licitant o el seu representant legal haurà d'haver obtingut aquesta autorització, que estarà disponible a requeriment de l'Administració en qualsevol moment.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Desé. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40% del total dels seus ingressos anuals, la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 de la llei. Aquesta publicació es realitzarà a través de la pàgina web de l'entitat, o bé a través de la plataforma TEP- Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en què s'hagen superat els llindars establits i s'haurà de mantindre publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de fer l'adequada publicitat del caràcter públic del finançament de les inversions que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, després del requeriment previ, tota la informació que siga necessària per al compliment per aquesta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest fora atés, l'òrgan que ha realitzat el requeriment podrà acordar, després de l'advertiment i audiència previs a l'interessat, la imposició de multes coercitives en els termes previstos en l'article 5 de la Llei 1/2022, de 13 d'abril.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
La present resolució posa fi a la via administrativa i contra aquesta cal interposar un recurs potestatiu de reposició davant el director o directora de l'AVFGA en el termini d'un mes comptat des de l'endemà de la seua publicació, o impugnar-se directament davant els jutjats contenciosos administratius de la Comunitat Valenciana en el termini de dos mesos comptats des de l'endemà de la seua publicació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú, i en els articles 8.3, 25.1 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 27 de desembre de 2022.- El director de l'Agència Valenciana de Foment i Garantia Agrària: Roger Llanes Ribas.